|  |
| --- |
| **Tusarniaaneq- 2025-mi raajat pisarineqarsinnaasut tamarmiusut** |

Takusassiaq 1: 2025-mi Kitaani Tunumilu raajat pisarineqarsinnaasut tamarmiusut pillugit siunnersuut

|  |  |  |  |  |
| --- | --- | --- | --- | --- |
|  | **2024-mut siunnersuineq** | **2025-imut siunnersuineq** | **2024-mut pisassiissutit** | **2025-mut pisassiissutissatut siunnersuut** |
| **Raajat** |  |  |  |  |
| Kitaa  (tons-it) | 95.000 | 80.000 | 102.500 | 89.687,5 |
| Tunu (tons-it) | 2.500 | 1.000 | 7.850 | 6.850 |

***Kitaa***

Ilisimatuussutikkut siunnersuinerup innersuussutigaa, 2025-mi Kitaani pisat 80.000 tons-it sippussanngikkaat, taakku 2024-mit 15.000 tons-inik ikinnerupput, ikileriaatip 16%-i naligalugu. *Kitaani raajanik aqutsinissamut pilersaarut* naapertorlugu, pisarineqarsinnaasut tamarmiusut ukiumiit ukiumut annertunerpaamik 12,5%-inik allanngortinneqarsinnaapput.

2025-mut siunnersuinerup [[1]](#footnote-1) raajat amerlassusiat tamakkiisoq apparsimasoq tikkuuppaa, tamatuma ilutigisaanik raajat suffiarineqartartut aamma ikileriarsimapput. Tamatuma saniatigut avataasiorluni aalisarnermi pisat amerlassusiat appariarsimavoq, taamaannerani sinerissap qanittuani aalisarneq ukiuni arlaqartuni aalaakkaasuusimalluni. Taamaattoq raajat amerlassutsimikkut inissisimanerat suli pitsaanerpaaffissaminut qanittoq nalilerneqarpoq, taannaavorlu raajaqassutsip pitsaanerpaamik nungusaataanngitsumik atornissaanik qulakkeerisussaq.

Aqutsinissamut pilersaarut aallaavigalugu Aalisarnermut Piniarnermullu Naalakkersuisoqarfiup siunnersuutigaa, pisarineqarsinnaasut tamarmiusut 89.687,5-iussasut. Taakku pisarineqarsinnaasut tamarmiusut 12,5%-mik annikilleriarnerisa naligaat. 2026-mi pisarineqarsinnaasut tamarmiusut, ilisimatuussutsikkut siunnersuinermut naapertuuttunngortinnissaat periarfissaqassaaq.

***Tunu***

Ilisimatuussutsikkut siunnersuinerup innersuussutigaa, Tunumi pisat 2025-mi 1.000 tons-it sippussanngikkaat. Tamanna siunnersuinermi 1.500 tons-inik ikileriaataavoq.

Raajaqassuseq raajaqatigiinni taakkunani pitsaanerpaaffigisinnaasaminit appasinneruvoq, tamatuma ilutigisaanik aalisarneqartut toqusarnerisa amerlanerpaaffiat sipporlugu aalisartoqartarpoq. Taamaammat raajaqatigiit najoqqutassatut inissisimaffimmit Btrigger-imit ikinnerupput, tamanna ima paasineqassaaq, raajaqatigiit amerlassutsimikkut pitsaanerpaaffissamit 80%-iusumit ikinnerulersimasut.

Taamaattoq Tunumi raajaqatigiit pillugit ilisimasat suli annertunngillat, taamaattumillu siunnersuineq aamma nalorninerujussuarmik ilaqarpoq.

EU-mut aalisarneq pillugu peqatigiinnissamut isumaqatigiissut mianeralugu, siunnersuutigineqarpoq pisarineqarsinnaasut tamarmiusut 2025-mi **6.850 tons-iusussatut** aalajangersarneqassasut.

1. 2025-mut raajat pillugit siunnersuineq Pinngortitaleriffiup nittartagaani nassaarisinnaavat [www.natur.gl](https://natur.gl/siunnersuineq-2/2023-imut-raajanik-siunnersuineq/?lang=kl) [↑](#footnote-ref-1)